**GAUJAS PLOSTNIEKU VĀRDU KRĀJUMS\***

*Arkla kurpe* – metāla uzmava arkla noasinātajam galam.

*Arkls –* plosta apstādināšanas rīks, baļķveidīgs 2–3 m garš miets no egles koka ar noasinātu galu (~ 8 cm tievgalī, ~ 15 cm resgalī), garā virvē vai trosē piestiprināts pie plosta.

*Asot, asošana* – caurumu taisīšana baļķu galos.

*Aste –* pludināmās baļķu partijas beigu gals, arī plosta pēdējā plene.

*Astes plosts* – plosts, kas peld vaļēji pludināmo baļķu partijas beigās. Uz tā dzīvo koku pludinātāji, kuri likvidē baļķu sastrēgumus, attīra no baļķiem upes krastus, sēres, celmus, siekstas, akmeņus, iebīdot tos atpakaļ straumē.

*Atbojs* – sk. otbojs.

*Barikāde* – koku krāvums, kuru vairāku metru augstumā izveidojuši aizķērušies, vairākās kārtās sablīvējušies baļķi.

*Batereja* – tranšeja, konstrukcija šķērsragatas noturēšanai.

*Begani* – klūgu pinumi plosta pleņu savienošanai, tie tika gatavoti no nelielām eglītēm, kas izrautas vai nocirstas ar sakni, sutinātas ugunskurā un sagrieztas kā virves.

*Bomēt, bomēšana* – baļķa velšana prom no sevis.

*Brāķeris* – šķirotājs, agrāk mežizstrādes darbu vadītājs, starpnieks starp uzņēmēju un strādniekiem.

*Cemme* – sk. dzintele.

*Desmitnieks* – kokmateriālu uzmērītājs, amats mežistrādes un krautuvju darbos.

*Drigalka, arī grigalka* – plosta airi, parasti gatavoti no egles koka, 10–12 m gari, 8–15 cm tievgalī, 20–25 cm resgalī.

*Dzintele, arī cemme* – metāla stienītis, drāts, kuras asos galus iedzen baļķī.

*Enkurnieki* – plostu, kūļu, rēju pavadoņi no ūdens dārziem vai plenēšanas vietām līdz fabrikai, kokzāģētavām u.c.

*Fašinas – klū*gu vai žagaru kūļi, kas nostiprina krastu un bremzē straumes spēku, tādejādi novēršot krastu izskalošanu.

*Galviņa –* plosta pirmā plene.

*Grigalka* – sk. drigalka.

*Ievadragata, arī novadragata* – no vairākiem baļķiem nekustīgi savienota ragata vaļēji pludināmo baļķu novirzīšanai vēlamajā virzienā. Ievadragatas lika pirms tiltiem, pie Baltezera kanāla Gaujā bija izvietota ievadragata, kas ievirzīja plostus un vaļēji pludinātos baļķus kanālā.

*Jūgs –* plosta pleņu savienojums.

*Kanata, arī urpis* – resna, darvota virve vai striķis, vīta no daudzām sīkām aukliņām, kādreiz gatavota no kaņepājiem, kas izmirkstot kļuva neizturīgi.

*Kantāķis* – darbarīks baļķu velšanai.

*Kantēt, kantēšana* – balķa velšana uz savu pusi.

*Karavanščiks* – plostu grupas, karavānas vadītājs.

*Karavāna –* vairāku plostu grupa.

*Kardele* – virve, vīta no sutinātiem sēru bērzu zariem, stipra, bet smaga un nelokana, tāpēc reti lietota.

*Klūgas, arī vicas* – lokani, elastīgi lapu koku zari.

*Knebļi* – ķīļveidīgi kociņi, tapiņas, ar kuriem sagrieza klūdziņas, sastiprinot plostu.

*Korņiks –* plosta vadītājs, stūrmanis, strādā uz plosta pēdējās plenes ar plosta airi.

*Kulda* – ugunskura vieta uz plosta.

*Kumbris, arī kumbrs, kumbrabluķis* – aira balsts, uz pirmās un pēdējās plosta plenes pacelts un nostiprināts paresns baļķis, kura izgriezumā iestiprināts airis.

*Kūlis* – sašķirotu un sasietu baļķu kopums, ap 10–20 m³ liels, sagatavots kokmateriālu transportēšanai pa ūdeni.

*Ķeksis* – plostnieku un koku pludinātāju galvenais darbarīks, to veido šosts jeb kāts, kura resnākajā galā piestiprināts metāla asmenis ar āķi un pīķi.

*Lapatka* – dzelzceļa gulsnis, no divām pusēm aptēsts, noteikta garuma kokmateriāls.

*Lāviņa* – sk. plene.

*Ledus lauzēji, arī ledlauzis* – konstrukcijas, kas pasargā tilta balstus ledus iešanas laikā.

*Ļemka* – drāts cilpa pleņu siešanai, pirms izmantošanas dedzināta ugunskurā, padarot to mīkstāku.

*Ļomka –* plosta avārija, uztriekšana uz sēres, salas, akmens, arī salaušana.

*Malacis* – plosta vadītāja palīgs, strādā ar plosta airi uz pirmās plenes.

*MRS* – mežrūpniecības saimniecība.

*Noart* – apstādināt plostu, izmantojot plosta arklu un trosi vai virvi, slīpā leņķi iedurot to upes krastā zemē.

*Novadragata* – sk. ievadragata.

*Nozaplavot* – salikt zaplavas, ragatas, atbojus pie šķēršļiem upē uz potenciālajām barikāžu un sastrēgumu vietām.

*Otbojs, arī atbojs* – konstrukcija, kas novirza vaļēji pludinātos baļķus un plostus, neļaujot tiem uzskriet uz šķēršļiem.

*Partija* – vaļēji pludināmo koku kopējais daudzums.

*Pasieris* – darba rīks kokmateriālu mērīšanai.

*Pinčot, pinčošana* – baļķa bīdīšana, izmantojot ķekša pīķi, ko iecērt citā baļķī, kas atrodas zem bīdāmā baļķa.

*Pitāķis* – darbarīks sīku koku pārvietošanai, celšanai.

*Plene, arī lāviņa –* plosta daļa, posms viena baļķa garumā.

*Plenēt* – savienot kokmateriālus, arī veidot plenes, katru baļķu rindu kārtojot uz iepriekšējās.

*Pleserītis, arī pleseris* – mazs plosts, sasiets no diviem, trīs, četriem baļķiem.

*Pludiņš* – kokmateriālu pludinātājs.

*Postenis* – noteikts upes posms, kurā strādā pludinātāji un rūpējas par to, lai vaļēji pludinātie baļķi neveidotu sastrēgumus un, ūdens līmenim krītoties, nepaliktu sausumā.

*Privaļa, privaļkoks* - plosta arkls, sk. arkls.

*Ragata, arī ragate, ragatka* – baļķu konstrukcija, kurā virtenē ar cemmēm, ķēdēm, stieplēm un trosēm sasaistīti baļķi kokmateriālu novirzīšanai upē, noturēšanai ezerā. Viena baļķa ragatas lietoja ūdensdārzos, stiprinot tās pie pāļiem un tā ierobežojot lielas platības, lai baļķi neizklīstu. Upēs lietoja izturīgākas ragatas, kas gatavotas no 3–4 baļkiem.

*Režka* – ass, greblim līdzīgs instruments, kuru izmantoja rakstīšanai uz kokmateriāliem.

*Rēja* – kūļu kopums, kurā apkopoti ap 1000 m³ kokmateriālu transportēšanai pa ūdeni.

*Sekacis* – darbarīks ciršanai, kapāšanai.

*Setka, arī siets, tarataika* – konstrukcija kokmateriālu šķirošanai.

*Slīkoņi* – sk. topeļņiki.

*Slīperis, slīpers* – gulsnis, apdarināts baļķis.

*Spriedums – ar šķē*rsragatas palīdzību upē apstādināts lielāks baļķu daudzums, sablīvējums.

*Stiepule* – stieple.

*Stutmalka* – īss baļķis, balsta koks, kokmateriāli, ko izmanto balstiem ejās, šahtās.

*Šartavnieks, arī žartovnieks* – šķērskoks, pie kura tiek piestiprināti baļķi plosta plenē.

*Šķērsragata, arī aizturragata, aizsprostragata, zators* – no vairākiem baļķiem nekustīgi savienota ragata baļķu aizturēšanai upē uz laiku. Gaujā no Gaujienas līdz Murjāņiem bija izveidotas vairākas šķērsragatas vaļēji pludināmo baļķu aizturēšanai.

*Šosts* – slaida, tieva, ap 5 m gara kārts no mizotas egles, ķekša kāts.

*Špīri* – taisni, bezzaraini baļķi.

*Štenceles, arī stenceļi* – īsi baļķi, līdz 2 m gari, tika izmantoti balstiem; sk. arī – stutmalka.

*Tarataika* – sk. setka.

*Tāpeles* – baļķu grēdas.

*Topeļņiki, arī slīkoņi* – grimstoši baļķi, parasti bērza, apses baļķi, retāk tievi, svaigi cirsti priedes baļķi.

*Trulis* – vagoniņš, vagonete kokmateriālu transportēšanai.

*Urpis – sk. kanata.*

*Ūdensdārzs – ar pāļ*iem un ragatām ierobežota ūdenstilpe, kurā krājas atpludinātie kokmateriāli.

*Vicas* – sk. klūgas.

*Velkonīši* – kuģīši kokmateriālu vilkšanai.

*Vilnica* – vaļēji pludināts baļķis.

*Zahods, arī zakods; zakadot, iet zakadā, iet zahodā* – plosta braukšana ar vairākkārtīgu darbaspēku pāri krācēm, cauri līkumotiem, klinšainiem krastiem, pēc tam nākot pakaļ pārējiem plostiem vai plostu daļām.

*Zaloms, arī zoloms* – vaļēji pludināto baļķu sastrēgums.

*Zaplavas –* plosta spārnu baļķi, kas piesieti abās puses plenei.

*Zators* – sk. šķērsragata.

*Zavacka* – atšķetināti pavedieni kanatas galā.

*Zeile* – tērauda trose.

*Zoloms* – sk. zaloms.

*Žartovnieks* – sk. šartavnieks.

*Žviras* – nelielas krāces upē, akmeņains gultnes posms straujā upes daļā.

*\*Vārdu krājuma sagatavošanā izmantoti Māra Mitrevica materiāli, vārdnīca tezaurs.lv (Mākslīgā intelekta laboratorija, 2009 – 2017).*

Sagatavoja Ieva Vītola